Fostul consilier al lui Oprescu, închisoare cu executare

Solomon Wigler a primit o pedeapsă de un an și patru luni de închisoare cu executare pentru trafic de influență, iar judecătorul de la Tribunalul București care l-a condamnat a dispus și confiscarea de la acesta a sumei de 25.000 de euro și a menținut sechestrul asigurător pus de procurori pe bunuri ale accestuia.

Decizia poate fi contestată de Solomon Wigler și de procurorii Direcției Naționale Anticorupție la Curtea de Apel București, care va da o decizie definitivă în această cauză.

Solomon Wigler a fost arestat preventiv în 4 iunie 2015, dar în 9 noiembie, Tribunalul București a decis să fie plasat în arest la domiciliu, măsura fiind prelungită ulterior.

Dosarul în care Solomon Wigler a fost condamnat joi este desprins din el în care a primit o pedeapsă de patru ani de închisoare cu executare, tot pentru trafic de influență, respectiv pentru că ar fi luat 204.000 de euro pentru intervenții în aprobarea unor Planuri Urbanistice Zonale.

În iunie 2015, la trimiterea primului dosar în judecată, procurorii au dispus disjungerea cauzei și continuarea cercetărilor față de Solomon Wigler în legătură cu pretinderea și primirea sumei de 25.000 euro de la o persoană, martor denunțător în cauză, pe care ar fi asigurat-o că ar avea influență asupra primarul general al Capitalei, în vederea eliberării unei autorizații de construire a unui sens giratoriu pentru două supermarketuri.

Tribunalul București a înregistrat în 19 noiembrie 2015 cel de-al doilea dosar al lui Solomon Wigler, a început judecarea cauzei în 10 decembrie și a pronunțat sentința după o lună, respectiv în 14 ianuarie 2016.

În primul dosar, în care este acuzat tot de trafic de influență, Solomon Wigler a fost condamnat, pe 19 noiembrie 2015, de Tribunalul București, la patru ani de închisoare cu executare. Instanța a dispus atunci și confiscarea specială a 154.000 de euro de la Wigler, sumă obținută prin săvârșirea infracțiunii.

Solomon Wigler a contestat decizia la Curtea de Apel București, care începe în 21 ianuarie judecarea apelului.

Potrivit procurorilor, în perioada mai-iunie 2012 – mai 2015, Solomon Wigler, în calitate de consilier personal al primarului general al Capitalei, a pretins, în mai multe rânduri, 230.000 de euro și a primit, în mai multe tranșe, 179.000 de euro de la un o persoană (martor denunțător în cauză), promițând că va interveni la funcționari din aparatul administrativ al edilului și la consilieri din Consiliul General al Municipiului București, pentru inițierea și votarea unor proiecte de hotărâre care vizau aprobarea unor planuri urbanistice zonale (PUZ) necesare edificării a trei supermarketuri în București și acceptarea unei donații de către Primăria Capitalei.

După primirea celor 179.000 de euro, în patru tranșe, respectiv înainte și după votarea hotărârilor respective, Solomon Wigler a fost prins în flagrant, în 3 iunie 2015, în timp ce primea alți 25.000 de euro, din diferența de 51.000 de euro de la suma pretinsă.

Procurorii DNA au arătat, în referatul prin care au cerut arestarea preventivă a lui Solomon Wigler, că acesta a fost înregistrat audio-video în timp ce solicita sau primea mită în biroul său de la etajul 14 al Primăriei Capitalei, el spunându-i la un moment dat unui om de afaceri: „Tu le-ai adus ceva? Tu ai adus ceva bani sau ceva?”.

În referatul procurorilor se face referire la mai multe sume de bani cerute de Wigler unui om de afaceri. Într-una dintre aceste situații, pentru a obține autorizația de construire a unui sens giratoriu pentru un supermarket situat la intersecția a două bulevarde, Solomon Wigler ar fi cerut să primească mita sub forma contravalorii unui contract de execuție a lucrării pentru realizarea soluției de trafic.

Într-un alt caz, consilierul suspendat al lui Sorin Oprescu ar fi cerut aceluiași om de afaceri 15.000 euro pentru a interveni pe lângă ceilalți consilieri, în așa fel încât să fie votată o hotărâre legată de donarea unui teren. Wigler ar fi cerut ca banii să îi fie virați în tranșe de 4.000 sau 5.000 de euro, prin virament din contul bancar al soției omului de afaceri în contul soției consilierului.